แพทย์ผิวหนัง ชี้การแพ้อาหารเป็นเรื่องเล็กที่ไม่ควรมองข้าม พร้อมแนะวิธีการป้องกันและรักษาที่ถูกวิธี
นายแพทย์สมศักดิ์ อรรฆศิลป์ อธิบดีกรมการแพทย์ เปิดเผยว่า จากกรณีที่มีข่าวเผยแพร่ทาง social media เรื่อง เตือนภัยการแพ้กุ้ง มีอาการแพ้อย่างรุนแรง ริมฝีปากบวมจนปากเบี้ยว บวมเป่งนั้น พบว่าอาหารเป็นสาเหตุของอาการแพ้ได้บ่อย ในเด็กพบว่าอาหารที่เป็นสาเหตุของการแพ้ได้บ่อยคือ นม ถั่ว แป้งสาลีและไข่ ส่วนผู้ใหญ่มักพบว่าแพ้อาหารทะเลเป็นหลัก นอกจากนี้ ยังพบสารปรุงแต่งรสในอาหาร เป็นสาเหตุสำคัญที่ทำให้เกิดอาการแพ้ได้อย่างที่เป็นข่าว อาการที่เกิดขึ้นอาจเกิดจากการแพ้สารอื่นๆ ที่เป็นส่วนผสมในอาหารด้านแพทย์หญิงมิ่งขวัญ วิชัยดิษฐ ผู้อำนวยการสถาบันโรคผิวหนัง กรมการแพทย์  กล่าวว่า อาการปากบวมเจ่อหลังจากรับประทานอาหาร หรือหลังรับประทานยา เป็นอาการที่บ่งบอกถึงอาการแพ้ซึ่งมักเกิดในช่วงเวลาสั้นๆ ภายใน 1-2 ชั่วโมง หลังการรับประทานอาการที่พบได้ เช่น คันรอบปาก ปากบวมเจ่อ มีผื่นคันตามร่างกาย หรือเรียกอีกอย่างว่า ผื่นลมพิษ ในรายที่มีอาการรุนแรงอาจเกิดเยื่อบุทางเดินหายใจบวม ทำให้มีอาการแน่นหน้าอก หายใจติดขัด ความดันต่ำและถึงแก่ชีวิตได้ แนะนำว่าการป้องกันและรักษาที่ถูกวิธี คือ ผู้ที่มีอาการแพ้หลังรับประทานอาหาร หรือยา ควรหลีกเลี่ยงสิ่งที่เป็นปัจจัยกระตุ้น หากไม่แน่ใจควรปรึกษาแพทย์เพื่อตรวจหาสาเหตุที่แท้จริง